|  |  |
| --- | --- |
| Arbeids- og sosialdepartementet |  |
|  |  |
|  |  |
|  | Vår fil: B21-GC Regulering av pensjon |
|  | Vårt Arkiv: Interessepolitikk |
|  | Saksbehandler: Grete Crowo |

Oslo, 28. oktober 2021

**Høring – forslag til endringer i bestemmelser om regulering av pensjon**

FFO har gjennomgått høringsnotatet med forslag til endringer i bestemmelser om regulering av pensjon. Vi vil med dette gi et kortfattet høringssvar til regulering av alderspensjon under utbetaling og satsene for minste pensjonsnivå knyttet til folketrygdens pensjonsordninger.

FFO deltar i de årlige trygdedrøftingene, og vi har de siste årene levert krav sammen med LO og Unio om at løpende pensjoner må reguleres med gjennomsnitt av pris- og lønnsvekst. Vi er derfor fornøyde med at et flertall på Stortinget har besluttet at dette reguleringsprinsippet skal ligge til grunn for reguleringen av pensjonene fra 2022. Ny regjeringen har forankret en slik måte å regulere på i Hurdalsplattformen, og vi legger til grunn at dette skal bli modellen for reguleringen i årene framover.

Samtidig har vi respekt for at departementet ønsker å avklare hvordan reguleringen av alderspensjon under utbetaling og satsene for minste pensjonsnivå skal foretas - ved først å foreslå detaljerte bestemmelser begrenset til reguleringen fra 2022. Vi støtter at Pensjonsutvalget i sitt arbeid må utrede et konkret forslag som tar for seg alle konsekvenser av omleggingen av reguleringsreglene, og at man da kan få sikret et gjennomarbeidet forslag for senere år.

Departementet foreslår at minsteytelsene skal ha samme regulering som pensjon under utbetaling. Det virker fornuftig at dette kan gjøres ved reguleringen i 2022, og at konsekvensene av dette må utredes nærmere. Det er bra at Pensjonsutvalget får drøftet minstepensjonsnivå og garantipensjonsnivå i en helhetlig sammenheng når de utreder pensjonsordningen for denne gruppen.

Når det gjelder etterreguleringen for 2021 i trygdeoppgjøret 2022, forutsetter vi at det skal tas hensyn til eventuelle avvik i tidligere år for lønnveksten, slik at hele dette avviket kommer i tillegg til gjennomsnittet av lønns- og prisvekst for 2022. Vi vil legge til at vi støtter synspunktene til LO og Unio i deres høringssvar knyttet til reguleringen fra 2022.

Med vennlig hilsen

**FUNKSJONSHEMMEDES FELLESORGANISASJON**

 

Eva Buschmann Lilly Ann Elvestad

Styreleder Generalsekretær